# Barx

Barx és un municipi del País Valencià situat a la comarca de la Safor.

## Geografia

El municipi s'enclava en una petita vall endorreica entre les serres de Buixcarró i Mondúber. L'orografia està marcada pels dos grans pòlies, el de Barx i el de la Drova, típics del modelat càrstic que caracteritza la zona. El poble se situa sota el pic de Penyalva, a 342 m d'altitud. Este tipus de terreny ha propiciat la formació d'avencs com ara el de la Donzella o de l'Aldaia, coves com la de les Malladetes i la del Suro; totes elles d'important interès espeleològic. Trobem nombroses fonts com ara la de l'Om i la del Molí.
N'és destacable el paratge de la Drova, antic lloc d'estiueig dels monjos del monestir de la Valldigna i de veïns dels municipis pròxims com ara Gandia, Tavernes de la Valldigna o València.

### Límits

| | Simat de la Valldigna | Xeresa |
| Simat de la Valldigna | | Gandia Xeresa |
| Quatretonda | Pinet | Gandia |

### Accés

Es pot accedir a Barx per la comarcal CV-675 des de Simat després de superar un estret i perillós port de muntanya, o bé des de Gandia.

## Història

Hi ha importants restes prehistòriques, entre les quals destaca la cova de les Malladetes un dels principals jaciments arqueològics de l'estat. Hi ha diverses hipòtesis per a l'origen del topònim Barx, que podria derivar d'un preromà perxe 'barraca' (< * parrice), que possiblement va donar Barx al-Jabál (vall entre muntanyes) o Burj al-Jabál (torre en les muntanyes), denominacions àrabs del període prejaumí. Pertangué al monestir de Santa Maria de la Valldigna fins que es convertí en municipi el 1838.
El 1982, una inspectora del Ministeri d'Educació i Ciència va prohibir que es parlara valencià al col·legi Primo de Rivera, fins i tot a l'hora del pati. Va trobar una reacció negativa amb protestes.

## Demografia i economia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2005 | 2007 | 2009 | 2011 |
| 972 | 994 | 1.075 | 1.203 | 1.180 | 1.251 | 1.250 | 1.423 | 1.379 | 1.423 | 1.477 | 1.360 |
Hi ha 1.360 habitants segons L'INE (2011), de gentilici barxers, barxeres. Durant tot el segle passat va sofrir una forta despoblació deguda a l'emigració, molta d'ella cap a França; des de la dècada dels vuitanta, però, ha trobat una estabilitat demogràfica recolzada en el sector serveis pel fet de ser l'únic poble de muntanya de la Safor.

## Política i govern
### Composició de la Corporació Municipal

El Ple de l'Ajuntament està format per 9 regidors. En les eleccions municipals de 26 de maig de 2019 foren elegits 4 regidors de Ciutadans - Partit de la Ciutadania (Cs), 2 de Compromís per Barx (Compromís), 2 del Partit Popular (PP) i 1 del Partit Socialista del País Valencià (PSPV).
Eleccions municipals de 26 de maig de 2019 - Barx :
| Candidatura | Candidatura | Candidatura | Cap de llista | Vots | Vots | Regidors |
| | Ciutadans - Partit de la Ciutadania | | Miguel Donet Montagut | 274 | 39,37% | 4 (+1) |
| | Compromís per Barx | | Alfons Donet Climaco | 165 | 23,71% | 2 (+2) |
| | Partit Popular | | Esther Vidal Badenes | 150 | 21,55% | 2 (-2) |
| | Partit Socialista del País Valencià-PSOE | | Llorenç Chaveli Gómez | 104 | 14,94% | 1 (-1) |
| | Vots en blanc | | | 3 | 0,43% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 696 | 100 % | 9 |
| | Vots nuls | Vots nuls | Vots nuls | 14 | 1,97% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 710 | 71,14%** | |
| Abstenció | Abstenció | Abstenció | Abstenció | 288* | 28,86%** | |
| Total cens electoral | Total cens electoral | Total cens electoral | Total cens electoral | 998* | 100 %** | |
| Alcalde: Miguel Donet Montagut (Cs) (15/06/2019) Per ser la llista més votada, després de no haver obtingut majoria absoluta dels regidors (4 vots de PP) |||||||
| Fonts: JEC, JEZ Gandia, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2015 l'alcalde de Barx és Miguel Donet Montagut de Ciutadans - Partit de la Ciutadania (Cs).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Francisco Olmos García | AEIPD | 19/04/1979 | -- |
| 1983–1987 | Francisco Olmos García | AIPB | 28/05/1983 | -- |
| 1987–1991 | Francisco Olmos García | AIPB | 30/06/1987 | -- |
| 1991–1995 | Carles Donet i Donet Bernardo Castelló Climaco | PSPV-PSOE PSPV-PSOE | 15/06/1991 ?? | Dimissió/renúncia -- |
| 1995–1999 | Francisco Olmos García Miquel Chaveli Palomares | AIPCB PP | 29/09/1995 17/02/1997 | Moció de censura -- |
| 1999–2003 | Antonio Sabater Vidal María Hernandis Bohigues | UV GM | 03/07/1999 20/07/2001 | Moció de censura -- |
| 2003–2007 | Evaristo Donet Donet María Hernandis Bohigues | BLOC-EV PP | 14/06/2003 07/07/2005 | Dimissió/renúncia -- |
| 2007–2011 | Miguel Miñana Climent | PSPV-PSOE | 16/06/2007 | -- |
| 2011–2015 | María Hernandis Bohigues | PP | 11/06/2011 | -- |
| 2015–2019 | Miguel Donet Montagut | Cs | 13/06/2015 | -- |
| 2019-2023 | Miguel Donet Montagut | Cs | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

Al poble, que antigament estava voltat per una tanca amb una única porta d'accés, podem trobar edificis del segle xix i també:
* Església de Sant Miquel Arcàngel. Inaugurada el 1873.
* Font del Racó. Del segle xviii.
* La Nevera. Antiga nevera del segle xviii per a l'emmagatzemament de neu durant l'hivern, i el seu túnel d'accés.
* Les basses de la Drova. Del segle xviii, foren construïdes pels monjos per al regadiu de les hortes.
* Riuraus. Diversos riuraus, vestigi del passat panser del poble, situats a la partida les Eretes.

## Llocs d'interés

* Cova de les Malladetes.
* Mondúber. Magnífic mirador cara a la mar Mediterrània. Al seu cim hi ha un complex de repetidors de telecomunicacions.

## Festes i celebracions

Les festes patronals se celebren la tercera setmana d'agost en honor dels patrons del poble, la Divina Pastora i sant Miquel Arcàngel.

## Gastronomia i tradicions

A Barx trobem bons embotits i encara roman certa tradició cistellera amb la fabricació de cabassos de palma.

## Imatges

* Barx
* Cartell Festes de Barx, 2010
* Nevera o pou de neu de Barx
* Ceràmica a la Casa de la Cultura

## Notes

* ↑ AIPB és l'acrònim de l'agrupació Independientes Progreso y convivencia, de Barx.
* ↑ GM són les sigles del Grup Mixt. Els 4 regidors del PP es donaren de baixa després de presentar una moció de censura amb la regidora trànsfuga d'UV, María Hernandis.

## Referències

* ↑ «Onomasticon Cataloniae - Joan Coromines - Versió digital - Institut d'Estudis Catalans». [Consulta: 12 octubre 2023].
* ↑ «Protestas en La Safor por la prohibición de hablar valenciano en la escuela». Diario de Valencia, 3, 419, 25-03-1982, pàg. 9.
* ↑ T.Á.C. «EUPV y Ciudadanos mantienen Simat y Barx». Levante-EMV, 16-06-2019 [Consulta: 26 novembre 2020].
* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.441 [Consulta: 29 abril 2020].
* ↑ Junta Electoral de Zona de Gandia «Edicto de la Junta Electoral Zona de Gandia sobre proclamación de candidaturas a las elecciones locales convocadas el 26 de mayo de 2019» (pdf) (en castellà). Butlletí Oficial de la Província de València. Diputació Provincial de València [Gandia], 82, 30-04-2019, pàg. 126 [Consulta: 25 juliol 2019].
* ↑ Ara. «Eleccions municipals 2019. Resultats a Barx», 26-05-2019. [Consulta: 31 març 2020].
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Barx. Històric de Govern Local». Portal d'informació ARGOS. [Consulta: 26 novembre 2019].
* ↑ «Unas excavaciones sacan a la luz el túnel de entrada a la Nevera de Barx». Levante-emv, 23-11-2017 [Consulta: 23 novembre 2017].
* ↑ Panses a l'ombra del Mondúber

## Vegeu també

* La Drova.

## Enllaços externs

* Ajuntament de Barx.
* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.